ลูกหนี้เอทานอลกลัวรัฐทำให้เป็นหนี้เน่า
การกลับนโยบายพลังงานของรัฐบาล เพื่อให้เป็นไปตามที่ได้สัญญากับประชาชนไว้&nbsp;
31 ส.ค. 2554

การกลับนโยบายพลังงานของรัฐบาล เพื่อให้เป็นไปตามที่ได้สัญญากับประชาชนไว้ 
โดยการลดเงินเก็บเข้ากองทุนน้ำมันเชื้อเพลิง ทำให้ราคาน้ำมันเบนซิน 91 มีราคาขยับเข้าใกล้ราคาน้ำมันแก๊สโซฮอล์ จนเกิดมหกรรมประชาชนแห่ไปเติมน้ำมันเบนซิน 91 ทำให้ราคาพืชพลังงานทดแทน คือ มันสำปะหลังและอ้อย ราคาลดลงทันทีกิโลกรัมละ 1 บาท
ไม่เพียงเกษตรกรเท่านั้นที่เดือดร้อน จากการเปิดเผยของ ธนาวิทย์ โชติชัยสถิตย์ ผู้จัดการธุรกิจสัมพันธ์ สายลูกค้าธุรกิจรายใหญ่ต่างจังหวัด ธนาคารกรุงเทพ กล่าวว่า ขณะนี้ลูกค้ากลุ่มผลิตเอทานอลเริ่มโทรศัพท์เข้ามาขอคำปรึกษาจากธนาคาร เนื่องจากได้รับผลกระทบโดยตรงจากปริมาณการใช้แก๊สโซฮอล์ที่ลดลง เพราะไม่มั่นใจในนโยบายรัฐบาลที่ส่งเสริมให้ใช้พลังงานทดแทน จึงมีการลงทุนสร้างโรงงานผลิตแก๊สโซฮอล์มากขึ้น และธนาคารก็สนับสนุนให้สินเชื่อ แต่ขณะนี้เหมือนรัฐบาลจะกลับนโยบายใหม่
“ลูกค้ากลุ่มนี้น่าเห็นใจมาก เพราะได้รับผลกระทบจากนโยบายของรัฐที่ไม่มั่นคง และไม่ยืนอยู่บนหลักการที่ดี การลดราคาน้ำมันจนเกินกว่าเหตุทำให้คนยิ่งฟุ่มเฟือย เราควรช่วยส่งเสริมให้มีการใช้พลังงานทางเลือกมากกว่า” ธนาวิทย์ กล่าว
 




ทั้งนี้ ปัจจุบันธนาคารมีสินเชื่อของลูกค้ากลุ่มนี้อยู่ไม่มาก จึงเชื่อว่าจะไม่กระทบต่อคุณภาพหนี้โดยรวม อย่างไรก็ตาม จะเฝ้าติดตามและพร้อมให้การช่วยเหลือลูกค้ารายที่มีปัญหา 
สำหรับมาตรการลดภาษีสรรพสามิตดีเซลที่จะสิ้นสุดลงในเดือน ก.ย.นี้ มองว่ากลุ่มธุรกิจเอสเอ็มอีอาจได้รับผลกระทบบ้างจากต้นทุนการผลิตที่เพิ่มขึ้น จึงอยากให้ธุรกิจเตรียมความพร้อมด้วยการลดต้นทุนด้านอื่นๆ ที่ไม่จำเป็นเพื่อรองรับผลกระทบ อย่างไรก็ดี หากรัฐบาลมีแผนต่ออายุการลดภาษีออกไป ก็ควรปรับเปลี่ยนกฎเกณฑ์ด้วยการชดเชยเป็นรายอุตสาหกรรมมากกว่าลดราคาทั้งระบบ 
“ที่ผ่านมามาตรการนี้อาจมีความจำเป็น เนื่องจากราคาน้ำมันในตลาดโลกปรับตัวสูงขึ้น แต่ปัจจุบันราคาได้ปรับลดลงมาแล้ว ปัญหาเศรษฐกิจในสหรัฐและยุโรปส่งผลให้เงินบาทแข็งขึ้น รัฐบาลก็ควรหามาตรการอื่นเข้ามาทดแทน” ธนาวิทย์ กล่าว
วศิน วณิชย์วรนันต์ รองกรรมการผู้จัดการ ธนาคารกสิกรไทย กล่าวว่า นโยบายของรัฐบาลส่งผลทางจิตวิทยาต่อผู้ใช้น้ำมัน และจะส่งผลกระทบต่อผู้ที่เกี่ยวข้องในส่วนต่างๆ ทั้งผู้ปลูกมันสำปะหลังและผู้ผลิตเอทานอล ในช่วงสั้นอาจยังไม่เห็นความเสียหาย แต่ธนาคารจะประเมินสถานการณ์อุตสาหกรรมพลังงานทดแทนในอีก 1-2 เดือนข้างหน้า พร้อมทั้งติดตามนโยบายภาครัฐว่าจะไปในทิศทางใด
วศิน กล่าวว่า การให้ความสำคัญพลังงานทดแทนของรัฐบาลที่ผ่านมาได้ช่วยภาคการเกษตร ซึ่งถือว่าเร็วเกินไปหากที่ทำมาแล้วจะหยุดส่งเสริมตอนนี้ เพราะถ้ามองภาพใหญ่ในเชิงผลผลิตการเกษตรที่ปรับตัวสูงขึ้น ก็ช่วยให้เกิดการกระจายรายได้สู่เกษตรกร แต่หากลดการอุดหนุนเงินนำส่งกองทุนน้ำมันฯ ด้วยการปรับลดราคาน้ำมันก็ช่วยชะลอเงินเฟ้อได้ แต่จะเกิดผลข้างเคียงทำให้คนกลับไปใช้พลังงานในรูปแบบเดิม
“ตอนนี้เกษตรกรมันสำปะหลังเริ่มถูกลดคำสั่งซื้อ เริ่มชะลอตัว ต่อให้ลดราคาแก๊สโซฮอล์ แต่ส่วนต่างกับเบนซินก็ไม่ได้มาก ถ้าจะไม่ให้มีปัญหาก็ต้องทำให้ส่วนต่างราคากว้างมากกว่านี้” วศิน กล่าว
เวทย์ นุชเจริญ รองกรรมการผู้จัดการใหญ่ ธนาคารกรุงไทย กล่าวว่า ปัจจุบันธนาคารมีลูกค้าที่ผลิตเอทานอลไม่เกิน 4,000 ล้านบาท ไม่เกิน 10 โรงงาน ขณะนี้ก็ได้พูดคุยกับลูกค้าแล้ว อาจส่งผลให้ปริมาณการซื้อเอทานอลจากโรงกลั่นลดน้อยลง แต่เนื่องจากของมีจำนวนไม่มาก จึงยังไม่กระทบต่อราคา ปัจจุบันเอทานอลที่ผลิตจากมันสำปะหลังอยู่ที่ 7 แสนลิตร โดยราคาขายอยู่ที่ลิตรละ 23 บาทผู้ประกอบการยังได้กำไรลิตรละ 3 บาท 
“เรื่องนี้คงมีผลกระทบต่อผู้ผลิตเอทานอล และอาจกระทบเป็นลูกโซ่ ส่วนใหญ่ลูกค้าที่ผลิตพลังงานทดแทนก็ไม่มีอะไรมารองรับความเสี่ยง ธนาคารก็ต้องดูหากถ้าเกิดกรณีเลวร้ายสุดจะเป็นอย่างไร” เวทย์ กล่าว
ปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่าราคาน้ำมันเบนซินและดีเซลที่ปรับลดลงในขณะนี้ ส่งผลให้ต้นทุนภาคขนส่งโดยรวมปรับลดลง 34% และแรงกดดันทางเงินเฟ้อลดลง 0.2% มีผลให้การปรับขึ้นราคาสินค้าชะลอตัวลง ทั้งนี้คาดว่าจะมีลูกค้าสินเชื่อเอสเอ็มอีของธนาคารได้รับประโยชน์จากนโยบายนี้ถึง 2.5 แสนล้านบาท หรือกว่า 50% ของฐานสินเชื่อ เนื่องจากต้นทุนการขนส่งมีสัดส่วนถึง 10% ของต้นทุนธุรกิจทั้งหมด
“สินเชื่อเอสเอ็มอีกว่าครึ่งของธนาคารจะได้รับผลดีจากราคาน้ำมันที่ลดลง กลุ่มที่ได้รับประโยชน์โดยตรงคือภาคขนส่ง ก่อสร้าง และอุตสาหกรรมเกษตร ซึ่งมีวงเงินอยู่ 1.2 แสนล้านบาท คิดเป็น 2% ของฐานสินเชื่อ นอกจากนี้ยังมีกลุ่มที่ได้รับผลดีทางอ้อมจากกำลังซื้อที่เพิ่มขึ้นอีก 1.15 แสนล้านบาท หรือ 28% ของฐานสินเชื่อ” ปกรณ์ กล่าว